Slagoffer van bendeverkragting vandag begraweAnene Booysen (17) Sien ook die video onderaan die berig. Anene Boysen, die 17-jarige meisie van Bredasdorp in die Boland wat dood is nadat sy verlede naweek deur vier mans verkrag en vermink is, word vandag in haar dorp tot ruste gelê. Daar vind ook Sondag ŉ gedenkdiens vir haar plaas. Maroela Media het vroeër berig dat Booysen een van haar verkragters as haar voormalige kêrel geïdentifiseer het voor sy in die hospitaal oorlede is. Veiligheidswagte het Saterdagoggend op Booysen afgekom. Booysen het Vrydagaand saam vriendinne gekuier en is later deur die mans verkrag en erg aangerand. Haar liggaam is ook erg geskend. Booysen is na die Tygerberg-hospitaal geneem waar sy Saterdagaand oorlede is. Drie mans is sedert die voorval in hegtenis geneem. Die voorval word uit verkeie oorde streng veroordeel. President Jacob Zuma het vir die strengste moontlike straf gevra. eNews het vandeesweek met die slagoffer se pleegma gepraat en dié nuusberig op YouTube gelaai.